CELEX: 32016D2265
Language: ro
Date: 2016-12-06 00:00:00
Title: Decizia de punere în aplicare (UE) 2016/2265 a Consiliului din 6 decembrie 2016 de modificare a Deciziei 2007/884/CE privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată

16.12.2016   
            
            
               RO
            
            
               Jurnalul Oficial al Uniunii Europene
            
            
               L 342/28
            
         DECIZIA DE PUNERE ÎN APLICARE (UE) 2016/2265 A CONSILIULUI
   din 6 decembrie 2016
   de modificare a Deciziei 2007/884/CE privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395,
   având în vedere propunerea Comisiei Europene,
   întrucât:
   
               (1)
            
            
               În temeiul Deciziei 2007/884/CE (2), Regatul Unit a fost autorizat, până la 31 decembrie 2010, să limiteze la 50 % dreptul persoanei care închiriază sau ia în leasing un autovehicul de a deduce taxa pe valoarea adăugată (TVA) aferentă cheltuielilor de închiriere sau de leasing al unui autovehicul, în cazul în care respectivul autovehicul nu este utilizat exclusiv în interes de serviciu. Regatul Unit a fost autorizat, de asemenea, să nu considere drept prestare de servicii contra plată utilizarea în scop personal a unui autovehicul închiriat sau luat în leasing de către o persoană impozabilă. Măsurile respective (denumite în continuare „măsuri de derogare”) scutesc persoanele care au închiriat sau au luat în leasing autovehicule de obligația de a ține evidența kilometrilor parcurși în scop personal cu autovehicule de serviciu și de a declara, pentru fiecare autovehicul, taxa datorată pentru kilometrii parcurși efectiv în scop personal.
            
         
               (2)
            
            
               Decizia 2007/884/CE a fost ulterior modificată prin Decizia de punere în aplicare 2011/37/UE (3) și prin Decizia de punere în aplicare 2013/681/UE (4), care a prelungit termenul de expirare al măsurilor de derogare până la 31 decembrie 2016.
            
         
               (3)
            
            
               Prin scrisoarea înregistrată de Comisie la 14 martie 2016, Regatul Unit a solicitat autorizația de a prelungi măsurile de derogare.
            
         
               (4)
            
            
               În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, printr-o scrisoare datată 28 iunie 2016, cu privire la cererea înaintată de Regatul Unit. Prin scrisoarea din data de 28 iunie 2016, Comisia a notificat Regatul Unit că deține toate informațiile necesare pentru a analiza cererea.
            
         
               (5)
            
            
               În conformitate cu articolul 3 din Decizia 2007/884/CE, Regatul Unit a prezentat Comisiei un raport cu privire la aplicarea respectivei decizii, care include o reexaminare a limitării procentuale. Informațiile furnizate de Regatul Unit arată că limitarea la 50 % a dreptului de deducere reflectă în continuare situația curentă în ceea ce privește procentajul utilizării în scopuri profesionale și în scopuri private a vehiculelor respective.
            
         
               (6)
            
            
               Prin urmare, Regatul Unit ar trebui să fie autorizat să aplice în continuare măsurile de derogare pentru o perioadă limitată, și anume până la 31 decembrie 2019.
            
         
               (7)
            
            
               În cazul în care consideră că este necesară o nouă prelungire după 2019, Regatul Unit ar trebui să transmită Comisiei un raport care să includă reevaluarea procentului aplicat, însoțit de o cerere de prelungire, până la 1 aprilie 2019.
            
         
               (8)
            
            
               Extinderea măsurilor de derogare va avea doar un efect neglijabil asupra valorii globale a veniturilor fiscale colectate în etapa de consum final și nu va avea niciun impact negativ asupra resurselor proprii ale Uniunii care provin din TVA.
            
         
               (9)
            
            
               Prin urmare, Decizia 2007/884/CE ar trebui modificată în consecință,
            
         ADOPTĂ PREZENTA DECIZIE:
   Articolul 1
   Articolul 3 din Decizia 2007/884/CE se înlocuiește cu următorul text:
   
      „Articolul 3
      Prezenta decizie expiră la 31 decembrie 2019.
      Orice cerere de prelungire a măsurilor prevăzute în prezenta decizie trebuie însoțită de un raport care să fie prezentat Comisiei până la 1 aprilie 2019 și care să cuprindă o reexaminare a limitării procentuale care se aplică dreptului de deducere a TVA aferentă închirierii sau luării în leasing a autovehiculelor care nu sunt utilizate exclusiv în interes de serviciu.”
   
   Articolul 2
   Prezenta decizie se aplică de la 1 ianuarie 2017.
   Articolul 3
   Prezenta decizie se adresează Regatului Unit al Marii Britanii și Irlandei de Nord.
   
      Adoptată la Bruxelles, 6 decembrie 2016.
      
         
            Pentru Consiliu
         
         
            Președintele
         
         P. KAŽIMÍR
      
   
   
      (1)  JO L 347, 11.12.2006, p. 1.
   
      (2)  Decizia 2007/884/CE a Consiliului din 20 decembrie 2007 privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată (JO L 346, 29.12.2007, p. 21).
   
      (3)  Decizia de punere în aplicare 2011/37/UE a Consiliului din 18 ianuarie 2011 de modificare a Deciziei 2007/884/CE privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată (JO L 19, 22.1.2011, p. 11).
   
      (4)  Decizia de punere în aplicare 2013/681/UE a Consiliului din 15 noiembrie 2013 de modificare a Deciziei 2007/884/CE privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 41).